khistorydata/jeongjo-sjw-relations huggingface dataset:
정조 23년
己未八月二十日卯時上詣顯隆園展拜擧動入侍時行都承旨李集斗行右承旨李益運左副承旨鄭尙愚右副承旨徐有聞同副承旨李貞運假承旨金祖淳沈象奎記事官柳台佐假注書洪奭周記注官金景煥承膺祚原任直提學徐龍輔直提學李晩秀原任直閣金勉柱徐榮輔檢校直閣金近淳檢校待敎李存秀以次隨駕三吹時至通禮跪啓外辦上具軍服乘馬以出壯勇大將率京鄕步軍善騎隊爲先廂禁軍別將率馬兵禁軍爲後廂大駕至肆覲坪下馬御行宮日猶早朝命書傳敎曰飯前可到華城則豈可遲待來日乎且壯勇內外營之設置卽爲所重若令抄精隨駕餘皆仍留行宮亦甚便好今日仍行園所展謁若此則還宮亦當在明日此意亦令留都大臣知悉隨駕東西班下柳川前路祗迎事分付仍敎曰此傳敎更書一本令宣傳官持信箭入送於留都大臣許使之知悉一本則分付於陪從百官禮房承旨先詣園所代押香祝祭品則必多已熟設者其餘則從便預爲熟設以待之意先報典祀官也集斗承命先出命書榻敎曰明日還宮時軍兵及擧行皆依節目爲之事留都大臣及留都大將舟師大將兵曹堂上守宮承旨知悉上遂乘馬進發至眞木亭外使率親軍衛三番別軍官八十人步軍五都爲先廂之先廂大駕入長安門由鍾街左右軍營前路新豐樓左翊門入中陽門降馬御行宮命入軍令紙以初吹飯前二吹飯時三吹飯後書下少頃三吹時至通禮跪啓外辦上乘馬以出內使率善騎隊二哨親軍衛一番京鄕軍各一哨爲先廂外使率親軍衛一番內營鄕軍二哨京軍一哨爲後廂挾輦軍四十名先詣園所洞口待候龍旗內吹大皇橋前路留駐大駕出中陽門左翊門新豐樓八達門至萬年堤傍駐蹕命外使徐有隣入侍敎曰此堤疎築後今始見之而果爲好矣所費爲幾何有隣曰所費則六千餘兩而可爲萬世之利矣上敎司僕正洪元燮曰爾自本府判官遞歸後初見此堤否元燮曰果是初見而堤役善成矣上曰園所洞口比獻陵洞口遠近何如有隣曰自逌瞻峴計之則比獻陵洞口似遠矣上曰若自大皇橋計之則何如有隣曰然則尤遠矣大駕進發至齋室門外下馬入齋室命閣臣三人行奉安閣奉審上改具黲袍烏犀帶乘小轎至紅箭門外降轎步詣版位行再拜禮訖亞獻官左議政李秉模終獻官右議政李時秀贊禮禮曹判書徐龍輔典祀官兼大祝應敎韓用鐸園司令李英紹執禮副司果金近淳祝史兵曹正郞朴鍾淳齋郞修撰曺允遂贊者引儀金思卨謁者引儀崔日運贊引兼引儀李儀逵祭監監察柳豐逵以次入就位上行親祭如儀訖仍詣園上奉審命招入植木監官曺允植張世紈指點植木諸處一一下詢上曰左邊屛風石終有濕氣何也英紹曰以其偏得朝陽之故雪水流下之際自致濕意云矣上曰自此當往審胎峯承史閣臣騎馬隨後內外使藥房提調及園官亦令隨行上降詣碑閣隅小次改具軍服出紅箭門外乘小轎秉模時秀祗迎於轎傍上曰方欲往審胎峯仍至城隍山上宣飯卿等亦爲來會也行少許上降轎乘馬詣胎峯下降馬步登壯勇兼大將鄭民始外使徐有隣藥房提調金文淳及承史閣臣皆步從上欲登主峯民始曰山路琦嶇登陟甚難矣上徐步以登遍審諸峯訖還詣平處復騎馬至城惶山秉模時秀先已來待上降馬御小次命入侍敎曰初欲與卿登視胎峯而聞因承宣之誤傳下敎使卿久待於此矣秉模等曰今日勞動甚多聖體若何上曰無損矣仍宣午飯訖顧問曺允植曰此山何坐何向允植曰子坐午向也上曰路見植木處皆能茁茂未及十年如是長成實可幸矣允植曰十年之內如是茂盛蓋緣宜土之致矣上曰還宮時軍兵如前作行而外使爲先廂內使爲後廂兵判作行於龍旗前事宣傳官持信箭分付又敎曰隨行至此者無論軍校隷卒皆給午飯也少頃上乘馬由鵲峴至大皇橋前路命申飭百官軍兵班次日暮時宣傳官啓稟懸燈號令大駕由八達門入新豐樓左翊門中陽門降馬御行宮時已初昏矣命百官就次後閉門命入軍令紙以初吹卯初初刻二吹卯初一刻三吹卯初三刻書下上敎兵曹判書李在學曰果川金錫疇事容有可疑之端適又經宿本邑此時疎放爲可問于時伯以爲不可闊狹該倅多主輕議仍言前伯意見卿意何如在學曰此獄旣有要害傷處又是辜限之內故雖以重獄體之意至於錄啓而若其可疑之端非止一二蓋裵平順被打後往來於十里場市而讎人之米亦爲負來果被重打則必無是理可疑者一也其死果由於被打則臨死之言何爲以必爲巫事鉤得讎人之意托於家人乎可疑者二也平順病重之時其至親諸人與錫疇盃酒團欒少無痛嫉之意及其死後始使其奴告官可疑者三也病死之說雖非行檢時所出而家內繼痛之狀屍親亦不得全然掩諱可疑者四也大抵獄情肯綮專係詞證而此獄則無一參見被打之說只憑屍親之口而屍親亦云只聞其聲則可謂未具之獄也許多疑端如右所陳故臣與推官果以傅輕之意有所酬酢而亦欲一番警咳於筵席矣今因下詢敢以迷見仰達矣上曰然則依卿議從輕而駕過前使之疎放可也出擧條夜將二更命益運有聞與有隣及外營摠制柳文植水原判官金思羲迎華察訪李元膺入侍于維與宅命益運有聞持當日所捧上言各以其梗槪仰奏猥濫者拔去可以回啓者啓下命書留都狀啓判付使宣傳官持信箭馳往傳于留都所上敎文植曰本府軍政旣令總制專任近來軍制漸能就緖耶文植曰束伍軍之排鋪略已成樣而疊役之弊則亦皆無之矣上曰朝者動駕時見之則長樂隊頗能成樣矣有隣曰果然而騎馬未月餘皆能善騎矣文植曰本邑人大抵能善使馬矣上曰外營將校輩皆着細縷緋衣而軍裝諸具之外裏衣俱皆鮮明此亦可見侈濫之習何爲而如是乎文植曰衣服之間果多濫習而所侈者只是外具至於行陣兵書等實事都不能熟習極可悶矣上曰軍政旣任總制而外使有太柔之患總制必須剛嚴然後可以相濟矣如有可合釐正之事一一陳達也文植曰本府軍民家統纔已就緖比之啓下節目不至枝梧而第念許多軍兵塡代相續遷徙無常若令續續爲之不無騷擾之慮或間一年或間兩年則疎密得宜事勢便當故敢此仰達矣上曰外使之意何如有隣曰家統成出時臣亦與摠制爲之爛商而姑無好道理矣昨於果川行宮登筵時以五邑軍民家統待式年修籍無妨之聖敎不擾從實無過於此本府軍民家統改修之節亦以式年爲準似合事宜矣上曰依爲之出擧條上敎思羲曰本府民事如有可陳者須爲詳奏也思羲曰本府民弊屢蒙軫念前後惠澤與天無極俯詢之下別無可以仰達者而第還上中有小麥名色數爲九百餘石而民皆言不便減耗特恩之後猶有圖避受還之弊者未必不由於此此而變通可以永久無弊敢此仰達矣上曰留守之意何如有隣曰昨年以後雖愚蠢之民本府還穀豈曰有弊而獨此小麥一種皆願釐正地方官之意在於盡數作租而流來穀簿之一切除去亦所當念限三分二特許作租民惠亦云不些矣上曰依爲之出擧條上曰判官瓜近否有隣曰然矣上敎元膺曰本驛諸弊今果何如元膺曰虛戶之弊則今果無之矣上曰有可陳達者乎元膺曰菁好驛合驛後一站驛路爲七十里之遠故不無弊端今若分置菁好驛則似爲便好矣上曰此果無弊耶有隣曰果爲便好而以五六戶之難以充額爲拘礙之端矣上曰本驛馬戶總爲幾何元膺曰三十五戶矣上曰無論某條經綸必須另加釐弊期有實效可也仍敎有隣曰所欲下詢者固多而今已夜深卿等姑退去可合陳達者詳細思置以待更詢也諸臣以次權退
정조 23년
行都承旨李集斗坐行左承旨李祖承坐行右承旨李益運坐左副承旨鄭尙愚坐直右副承旨徐有聞坐同副承旨李貞運坐直注書柳台佐仕一員未差假注書洪奭周仕直事變假注書弼聖賚仕
정조 23년
大駕還詣果川行宮入堂內後內閣政院玉堂藥房口傳問安答曰知道仍詣龍驤鳳翥亭入幕次後內閣政院玉堂藥房口傳問安答曰知道還宮後內閣政院玉堂藥房宗親儀賓朝廷二品以上六曹堂上大司諫口傳問安答曰知道
정조 23년
鄭尙愚以訓鍊都監言啓曰依下敎本局軍兵等中旬試才來九月初旬內設行計料之意敢啓傳曰知道
정조 23년
鄭尙愚以舟橋司言啓曰舟橋自今日撤排之意敢啓傳曰知道
정조 23년
己未八月二十一日卯時上自華城府還宮擧動入侍時行都承旨李集斗行右承旨李益運左副承旨鄭尙愚右副承旨徐有聞同副承旨李貞運假承旨金祖淳沈象奎記事官柳台佐假注書洪奭周記注官金景煥承膺祚原任直提學徐龍輔直提學李晩秀原任直閣金勉柱徐榮輔檢校直閣金近淳檢校待敎李存秀以次隨駕三吹時至通禮跪啓外辦上具軍服乘馬以出壯勇兼大將率京軍二哨善騎隊二哨訓局步軍二哨馬兵一哨爲先廂訓局步兵一哨壯營鄕軍三哨訓將都領爲後廂壯勇衛左列爲翼隊兵曹判書率右列爲攔後外使率外營馬步軍爲先廂之先廂長安門外落後大駕出中陽門左翊門新豐樓由鍾街左右軍營前路出長安門至遲遲臺下馬少憩命招入外營前排校吏軍兵之落後者分饋酒肴敎曰爾等善爲還歸也大駕至肆覲坪前路有民人從田路擊錚於咫尺之地上曰寧有如許紀綱乎廣州捕校之類一不出待雖以書吏模樣言之全不成說駭然甚矣尙愚曰行幸時自地方官多定校吏嚴禁雜人輦路地名高聲以告卽各邑應行之例而今日大駕過廣州境時此等應行之事全不擧行雖以禁雜人言之本府則旣有捕校而其所禁飭反不如他邑至有民人從田路無難鳴錚於駕過咫尺之地者誠極駭然該府留守從重推考判官所當重勘而本院請推之外無他可施之罰何以爲之乎上曰留守記過判官拿處可也出擧條大駕到果川縣下馬御行宮少頃命下初吹二吹三吹通禮跪啓外辦上乘馬進發內營鄕軍二哨訓局步軍一哨壯勇營堂上將官率領爲後廂訓鍊大將率馬兵一哨步軍二哨爲先廂壯勇兼大將率京軍二哨善騎隊二哨亦爲先廂大駕至鷺梁津頭敎曰駕到行宮後右相率陪從百官先爲越去津頭與留都祗迎百官整齊以待也上下馬詣龍驤鳳翥亭少憩兵曹判書李在學啓請放陞橋砲又啓請陞旗宣傳官啓稟渡涉號令竝如例上曰舟橋堂上率監官領將待令于中紅箭門事分付少頃上乘馬進發至中紅箭門舟橋堂上金文淳率監官領將來待上敎監官等曰爾等之年年擧行勞役甚多果無弊瘼之可言者乎對曰別無弊瘼矣命書駕敎曰船人輩爲園幸年年勞役不些且今年與再昨年再度造橋無異舟橋抽籤依一年兩行例爲之事分付仍敎曰依丁巳年例爲之可也大駕渡舟橋先後廂依出宮時例擧行大駕入崇禮門至鍾閣前路命宣傳官持信箭分付留陣營勞問軍兵後仍爲解嚴少頃敎曰宣傳官李吉會帳殿擧措極爲駭然持信箭出去之際亦敢緩步徐行爲先拿入又敎曰李吉會尙不拿入行首宣傳官爲先記過少頃拿入吉會敎曰爾旣爲駕後宣傳官則當行宣傳官之事而帳殿擧行萬萬無嚴近來武弁輩所爲每每若是寧不駭然之甚乎此是路次故不爲決棍出付御營廳使御將嚴棍十五度後降定軍伍事分付仍命拿出敎曰兵判何以似此之類爲宣傳官乎尙愚曰今日信箭宣傳官李吉會之咫尺帳殿行步慢蹇擧措駭然纔已處分矣近來宣傳官擇擬之飭敎果何如則以此等人換差於行幸之時者大是不審當該兵曹判書從重推考何如上曰依爲之出擧條大駕到敦化門前路命各營解嚴仍命書傳敎曰還宮時當由萬寧門自內展拜眞殿該房知悉大駕入敦化門至摛文院大門外降馬乘輿由萬寧門還內諸臣以次退出
정조 23년
行都承旨李冕膺坐直行左承旨金達淳坐行右承旨李基讓坐左副承旨鄭尙愚坐右副承旨徐有聞坐同副承旨李貞運坐直注書柳台佐仕直一員未差假注書洪奭周仕事變假注書弼聖賚仕
정조 23년
王大妃殿惠慶宮中宮殿內閣政院玉堂口傳問安答曰知道
정조 23년
藥房都提調李秉模提調金文淳行左承旨李祖承啓曰明禋載擧於謁陵聖孝克伸於拜園移蹕多日回鑾萬安伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
鄭尙愚啓曰兼察壯勇大將鄭民始兼佩虎符及傳令牌今方來納壯勇大將趙心泰卽爲牌招傳授何如傳曰試射在近大將則身病之外姑難赴公其間仍令兼察
정조 23년
李貞運啓曰卽者考喧都事來言駕側鳴錚人金南才等四十四人移送秋曹云敢啓傳曰知道
정조 23년
傳于李貞運曰當該司謁令攸司科治
정조 23년
傳于徐有聞曰右副承旨入侍
정조 23년
傳于李貞運曰推考房承旨入侍
정조 23년
鄭尙愚啓曰監軍牌之無得私相與受法意嚴重今日標信齎去宣傳官當與兵曹郞廳及交替宣傳官一體祗受面看換佩而不待宣傳官之出去只令兵曹郞廳祗受徑先還納事之疎忽莫此爲甚當該宣傳官所當重勘而本院請推之外無他可施之罰何以爲之敢稟傳曰如非曹司拿處否則當該宣傳官爲先推考當該兵曹郞廳亦爲拿處可也
정조 23년
傳于李冕膺曰發遣吏郞諸執事淸齋與否摘奸以來
정조 23년
傳于李貞運曰擧行遲滯刑曹郞廳典獄官員拿處
정조 23년
傳于李貞運曰當該守奉官先汰後拿
정조 23년
李益運以內醫院都提調提調意啓曰副提調李集斗謂有身病今日問安不爲仕進卽爲牌招何如傳曰與本職許遞可也
정조 23년
承旨前望單子入之李冕膺李基讓金達淳落點
정조 23년
以司謁趙順得手本別監尹得烈爲先除下其罪狀令攸司從重科治事傳于李貞運曰令攸司嚴加照律草記
정조 23년
以平安監司韓用龜狀啓平壤府失火民家改構奠接身布還上量宜蠲減捐財周急人等自臣營從願施賞計料事傳于鄭尙愚曰旣非希覬專出周急道伯旣言之尤爲可嘉從願各別施賞之意令廟堂分付
정조 23년
以水原留守徐有隣別單司僕書吏盧鼎曄等嚴囚事傳于李貞運曰盧鼎曄曖昧雖已卽放而替囚之吏決棍放送理馬養馬亦爲嚴棍放送巨達刑推一次濟州牧永定浦作漢此後若此則出付先廂陣卽其地當用軍律書付內寺壁上事分付亦卽回諭
정조 23년
以金珍恪囚單子判付內付過放送爲良如敎
정조 23년
以曺允兢囚單子判付內付過放送爲良如敎
정조 23년
以京畿監司徐鼎修狀啓驪州牧使申獻朝當面相値橫馳突過壞了體統萬萬駭然爲先罷黜其代令該曹各別擇差催促下送事傳于李基讓曰京外之莫嚴者體統而觀此狀辭可謂前所未聞者不可罷黜而止令該府拿處其代以可合許久久任之人令該曹口傳差出待下批與未下直守令當日辭朝
정조 23년
吏曹口傳政事以金熙朝爲驪州牧使
정조 23년
李冕膺以奉常寺都提調提調意啓曰祭享所用秋等中脯依定式今八月二十二日始造之意敢啓傳曰知道
정조 23년
鄭尙愚以兵曹言啓曰今八月二十日文臣朔試射日次而動駕相値不得爲之之意敢啓傳曰知道
정조 23년
鄭尙愚以兵曹言啓曰今番幸行時隨駕將校軍兵各差備等犒饋依定奪以乾物分給之意敢啓傳曰知道
정조 23년
鄭尙愚以兵曹言啓曰坼見全羅水使林栽洙去春夏等褒貶啓本則蝟島僉使張後良以宜勉船什爲目則宜置中考而置諸上考殊無嚴明殿最之意該帥臣推考警責蝟島僉使張後良中考施行何如傳曰允
정조 23년
鄭尙愚以兵曹言啓曰謁聖吉日禮曹以九月三十日推擇啓下矣武科初試吉日令日官李廷馥推擇則來九月二十一日爲吉云以此日擧行而額數則依法典分兩所各取五十人乎敢稟傳曰知道
정조 23년
鄭尙愚以兵曹言啓曰謹依下敎禁軍及標下軍兵等中旬上試射來九月初旬內設行計料之意敢啓傳曰知道
정조 23년
鄭尙愚以兵曹言啓曰謹依下敎寶馬不爲待令司僕寺養馬朴泰協巨達金漢光等四名各決棍十度之意敢啓傳曰知道
정조 23년
鄭尙愚以司僕寺一二提調意啓曰戊子年獻陵幸行時及今番幸行時本寺兩次隨駕員役草記事命下矣謹依下敎書入之意敢啓傳曰依別單書下施行可也
정조 23년
鄭尙愚以備邊司言啓曰以黃海兵使鄭學畊狀啓平安監營狀啓見失於瑞興地該陪持嚴加査實計料事傳曰瑞興倅之不爲論罪又敢以何道何站之說分疏於狀聞中駭然甚矣此狀啓捧納承旨推考該帥臣罪狀令廟堂詳考可勘之律草記事命下矣地方官之當論不論何道何站之等說之張皇分疏俱極可駭以大明律應奏不奏及不應爲條從重論該兵使鄭學畊施以罷職不敍之典何知傳曰可謂該然之甚而爲海西民宜念迎送之弊公文亦已搜得云姑爲參酌可也
정조 23년
鄭尙愚以壯勇營言啓曰今番幸行時本營隨駕將校軍兵乾犒饋依定式磨鍊分給之意敢啓傳曰知道
정조 23년
鄭尙愚以訓鍊都監言啓曰依下敎今番幸行時十九日果川行宮待令本局吹打手崔宗瑞等十八名處各木綿一疋依例施賞之意敢啓傳曰知道
정조 23년
鄭尙愚以訓鍊都監言啓曰今番幸行時隨駕將校軍兵及武藝廳等犒饋依定式以乾物磨鍊分給之意敢啓傳曰知道
정조 23년
鄭尙愚以禁衛營言啓曰今番獻陵顯隆園幸行時隨駕本營將官將校軍兵等處乾犒饋依定式磨鍊分給之意敢啓傳曰知道
정조 23년
鄭尙愚以御營廳言啓曰隨駕駕前別抄等處依定奪乾犒饋磨鍊分給之意敢啓傳曰知道
정조 23년
李貞運以刑曹言啓曰以司謁趙順得手本別監尹得烈爲先除下從重科治事傳曰令攸司嚴加照律草記事命下矣取考律文則大明律制書有違條有曰凡奉制書有所施行而違者杖一百尹得烈依此律決杖一百放送之意敢啓傳曰知道
정조 23년
李貞運以義禁府言啓曰廣州府判官朴彬源拿處事傳旨啓下矣朴彬源今方待命卽爲拿囚之意敢啓傳曰知道
정조 23년
李貞運以義禁府言啓曰驪州前牧使申獻朝拿處事傳旨啓下矣申獻朝今方待命拿囚之意敢啓傳曰知道
정조 23년
李貞運以義禁府言啓曰咸鏡道明川府定配罪人金坊子良鏷上言判付內詳考配案草記事命下矣取考配案則金坊前以別害僉使復出旣廢之規土卒處兩年收斂之米合爲三十八石罪因南兵使李格狀啓定配於明川府矣敢啓傳曰議處可也
정조 23년
李貞運以義禁府言啓曰咸鏡道鏡城府定配罪人李廷麟子亨國上言判付內詳考配案草記事命下矣取考配案則李廷麟前以雲寵萬戶以五口猪分饋土卒米三十石列名分錄竝徵於催科之中責問之際歸之房嬖之所作奸罪因前南兵使李格狀啓定配於鏡城府矣敢啓傳曰議處可也
정조 23년
漢城府啓目粘連觀此南陽儒學李徵厚上言內辭意則李徵厚先山百餘年守護之地李朋錫乘其山主之移寓結縛外孫恣意入葬於唇前三十三步之內者已萬萬無據摘奸落訟侤音之後非但不爲掘移或圖囑本官終不遂計則又以差送佐幕萬端誘引其庶子者尤非士夫之所忍爲者雖然一邊之言有不可取信分付道臣各別嚴覈決給何如判付啓分付道臣親執嚴査狀聞所謂晉州兵使姓名竝以嚴刑現推一一捧直招以聞爲旀地方官若能彈壓則許多上言豈可偏在於該邑乎其委折亦令道臣査啓時論理措語稟決之意分付爲旀近來習俗沒却模稜甚至山訟尤倍甚所謂分付道臣從公決給之請諸道道臣看作例語乙仍于前旣回啓者後復呼冤此後如有覆啓決給者更或登聞先自該道道臣玩愒之罪本府論罪爲良如敎
정조 23년
左議政李秉模箚曰伏以喬陵展禮緬創守之丕烈園寢祗拜伸霜露之聖慕移蹕信宿回鑾萬安臣民欣抃中外惟均仍伏念臣獲叨陪享之列本無可紀之勞而不意錫馬之寵典至及罔功之賤品且惶且愧靡所容措陪班駿奔已是臣子之至榮聖朝恩賞不啻頻笑之可愛則揆分揣義豈敢以命下之有日晏然爲冒受之計乎聖體勞動之餘極知瀆擾之爲罪而猥控短箚仰請收還伏乞聖明特寢恩命以重賞典以安賤分不勝幸甚取進止答曰省箚具悉卿懇展禮伸誠於三十二年之後而詩用前韻以志感賞遵彝典示所重予且以爲幸卿必與有榮所頒上駟安心領受
정조 23년
右議政李時秀箚曰伏以親課喬陵遹追先志移蹕園寢克伸聖孝日吉辰良回鑾萬安臣幸參陪扈之列與覩盛事敬奉雲漢之篇仰承德意區區下情誠不勝歡欣攅頌之至臣於日昨陪班忽伏承熟馬面給之命慙惶感激不省攸措享禮駿奔臣子之常職天駟寵鍚朝家之重典今此恩賞何爲而及於臣也罔功而受不但微臣踰濫之愧嚬笑不惜恐非聖朝綜覈之政猥具短箚仰瀆崇聽伏乞聖明亟收錫馬之命以重賞典以安私心焉取進止答曰省箚具悉卿懇卿之先卿每以嗣服後展謁之尙稽言於予今幸伸誠而還賞典遍及將事諸臣卽亦記舊述先中一端何庸辭爲安心領受
정조 23년
己未八月二十二日辰時上御誠正閣藥房入診時原任大臣閣臣同爲入侍時都提調李秉模提調金文淳行左承旨李祖承記事官柳台佐記事官金景煥承膺祚判中樞府事沈煥之右議政李時秀原任直提學徐龍輔鄭大容直提學李晩秀原任直閣金勉柱徐榮輔金祖淳檢校直閣沈象奎金近淳檢校待敎李存秀醫官金孝儉李敬培李周憲李惟鑑玄必采朴春源吳千根以次進伏訖秉模曰屢日勞動之餘聖禮若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰日前以面上浮腫之漸大端欠和予於謁陵還宿果川之夜承聞此報達夜不寐翼日軍令以日晏爲之者蓋有所趑趄而然也園所進去時承聞少歇之報翼日還宮後卽爲拜謁果至向差之境矣秉模曰伏承差歇之敎誠不勝萬萬慶幸而卽今所試之藥未知何藥乎上曰旣無成腫之事故只以膏藥治之若觀今日則當快知動靜矣秉模曰內醫使之入診何如上曰置之秉模曰勿藥之喜似當遄收而療治之劑亦不可不商量矣上曰按例擧行亦不緊矣煥之曰閭閻間亦有似此輪行之症而恐不可仍置矣上曰今已向差從當更爲下敎矣上曰嚮者東風連吹心甚憫慮旋卽捲止日氣溫暖誠萬幸矣秉模曰今番行幸其所謂比先王觀非但臣等之慶忭父老之言亦皆謂我國初有之慶矣上曰先朝亦嘗三次行幸而每有所用慮之端矣予之嗣服以後尙未祗謁夙宵耿耿今幸少伸矣上曰禾稼則可謂穰穰矣秉模曰獻陵路邊田畓素稱薄劣尙且如此年事之大登可知矣上曰迺者守宮大將事可謂不善爲之甚者狀中旣曰臣載瓚云云而其下措辭則全不照察格例所在尙此若是矇然可憫可憫煥之曰臣問之結束色徒知金履載之爲從事官而初不知南履翼之更爲差下以至如此做錯矣上曰渠署渠名之際不辨金履載南履翼之相左豈成說乎黃昏時改差之從事官至夜至曉不聞不知一番誤出容或無怪而番番如此豈非羞恥之甚乎天官冢宰何等重任領軍守宮何等重事而易且慢如此何事其能致謹乎今番事姑舍是他事又每每如此則豈不憫乎煥之曰小臣亦有罪何敢獨免乎上曰卿何以知之初欲分揀以安大臣之心更思之誠重難矣卿勿太引大官每如此故庶官無董飭矣此重臣本非疎略之人而於物情事務可謂精詳而公事則不致敬謹類如此於渠將爲大罪他人則笑而置之而此人則不可仍置卿等須深言之使之痛改可也上曰予果有暴露之病不能忍言吏判俄亦言之而日前銓長望事左相亦未免不善爲之矣吏判望何必曰徐哥之昭穆爲之乎先其祖而後其孫者渠家之昭穆也渠家之昭穆何預於用人之公格乎伊時欲爲出給而姑爲含忍事面則全不成矣其重臣年已七十亦豈可不爲而新資陞擢將所以用之也此官於此人不啻火藥鴆毒而官方則不然必取履歷不足之祖而反漏陞資欲用之孫豈成說乎且筵中屢聞其孫力辭得免云此果何說也煥之曰私與公不同豈可以祖孫而先後之乎秉模曰小臣豈敢以行之高下爲之乎資歷則差勝而物議亦或如此矣至於力辭之說太不近理若力辭則當於大臣爲之小臣豈有不聞之理乎且力辭反所以力請萬無是理也上曰雖竝爲之無妨而今番又爲空然漏却何也秉模曰小臣不善料量如許重望如是錯了不勝惶愧之至矣上曰事非順局故所以不得已言之也煥之曰殿宮問安時三品以上入班者甚稀揆以朝體極爲未安耆社衰病人及衆所共知有實故情病之外文武諸臣中應參而不參者捧現告施以譴罷之典何如上曰依爲之出擧條時秀曰多日動駕之餘登筵承候實出於區區下誠而不敢輒入前席至於微稟之境每每煩稟亦涉猥越此後如此之時時原任大臣如欲隨入於診筵則不待仰稟直爲隨入似好故敢此仰達矣上曰依爲之出擧條上命大臣閣臣先退命書榻敎曰右承旨左副承旨入侍賤臣承命出傳行右承旨李益運左副承旨鄭尙愚進伏上曰洪義浩事全不敬謹可謂駭然矣益運曰渠必各別小心而乃反做錯矣尙愚曰前兼察壯勇大將鄭民始有仍令兼察之命卽爲牌招虎符及傳令牌傳授何如上曰依爲之出擧條上仍命益運尙愚各書公事判付訖命退承史以次退出
정조 23년
己未八月二十二日午時上御便殿軍士房承旨推考房承旨右副承旨入侍時行右承旨李益運左副承旨鄭尙愚右副承旨徐有聞假注書洪奭周記注官金景煥承膺祚以次進伏訖上命下上言令益運尙愚有聞看詳後以其梗槪仰奏可以啓下者啓下猥濫者拔去仍敎曰上言中請褒贈節義者如是屢呈見格則詳考實蹟報于禮曹否則置之事令禮判知委各該道臣而仍以其上言封送也命書傳敎曰今秋當爲謁聖曾有下敎朝筵禮判入侍也各年擇日謄錄使之考出矣今見書入者皆前期一朔或朔餘擇吉矣今番亦依此例自來月望念至晦間而吉日擇入事分付該曹益運曰今番行幸時上言二百六十八張內一百四十二張以猥濫拔去一百二十六張分下各該司而凡上言之法雖非四件事如忠孝節烈之屢呈營邑而見格者關係民事之衆民齊籲者外子孫之爲其祖先干恩等事俱係猥濫況有年前大臣出擧條定式而今此上言中似此煩籲依舊紛紜紀綱所在萬萬駭然申飭京外如或有違格冒呈一事疊籲者竝令該曹該道各別嚴繩以懲希覬猥屑之習恐好故敢此仰達矣上曰爲依之出擧條益運曰故判書金文起賜諡在於戊戌年間而其子孫流落嶺外未及延諡海西之姓金者冒稱其孫暗地延諡近來人心雖曰不淑似此變怪有關倫常聞自京兆捉囚紹介之人而海西營邑之臣尙不捉送事端之發已至經年出場無期云事極怪駭分付該曹冒稱子孫而潛自延諡者捉來鉤覈各別嚴繩文起贈誥推給其本孫恐合事宜故因言端敢此仰達矣上曰依爲之出擧條命書榻敎曰左承旨右承旨許遞與未差之代前望單子入之待下批牌招察任仍命退承史以欠退出
정조 23년
行都承旨李冕膺坐直行左承旨金達淳坐行右承旨李基讓坐左副承旨鄭尙愚坐右副承旨徐有聞坐直同副承旨李貞運坐注書柳台佐仕直一員未差假注書洪奭周仕事變假注書弼聖賚仕
정조 23년
傳于李冕膺曰禮房承旨馳詣受香所奉審摘扞以來
정조 23년
鄭尙愚啓曰卽者刑曹郞廳來言再昨日動駕時衛外擊錚人等所當卽爲捧供而連値齋戒不得用待無故日擧行云矣敢啓傳曰今日捧供可也
정조 23년
李基讓啓曰卽者義禁府都事來言時囚今日內捧供事命下而判義禁洪檍知義禁趙鎭寬俱有身病同義禁朴載淳未肅拜李基讓本院進不得備員開坐云判義禁洪檍知義禁趙鎭寬同義禁朴載淳竝卽牌招何如傳曰未肅拜同義禁許遞前望單子入之待下批牌招開坐捧供可也
정조 23년
禁府堂上前望單子入之知義禁徐邁修落點
정조 23년
傳于鄭尙愚曰於焉之頃故相之祥期在今夜金領敦寧家遣史官恤孤以來
정조 23년
傳于徐有聞曰政官待開門牌招開政
정조 23년
傳于李貞運曰留院上疏入之
정조 23년
以京畿監司徐鼎修狀啓昭寧園守僕金大得犯屠委折馳啓事傳于李貞運曰莫重至敬之地有此作黨犯屠百步內驚悚之外紀綱駭然當該掩置之守奉官爲先移囚南間待朝開坐施威嚴問捧口招以聞同任守奉官亦爲拿問捧口招伊日下去宮任及宮奴等令該曹捉來嚴査如不直招嚴刑捧招啓聞事分付昔年於毓祥宮門帳事猶且親臨訊鞫則如許不潔無狀之所爲乃在丁閣齋所近處悚甚悚甚他陵亦安知無這般犯科各別嚴飭事回諭
정조 23년
戶曹啓目粘連觀此全羅監司趙宗鉉狀本則羅州等三邑大同船添載稽滯委折査問則三邑稅穀分載之際自致稽帶同船之京江離發在於五月望前而六月十九日始到者極爲痛惡亦爲白有臥乎所舟橋船隻之許載稅穀亶出於朝家優恤之德意則惟彼船漢不悛舊習五月望前之自京發送者六月念間始到湖南而三邑之裝載出浦拖至六晦七初之間苟無自京淹滯之事何至節晩之至此乎所漂船隻雖已搜得上項穀物終未拯出而今旣撤拯依例待究竟監色沙格等處別音分徵之意分付爲白乎旀今此一船添載之數至近四百石之多雖無風濤之險惡何望其利涉乎此則三邑守令均有其罪而綾州牧使李宗爕段乃反一聽船漢瞞告之說剩給五六日之暇發船日字以七月初三退塡修報以啓容奸之緩恨者尤涉駭然以此以彼晩時之責專在此邑爲先罷黜令該府拿問嚴處爲白乎旀羅州牧使任焴南平縣監鄭持容等段裝載之稽滯已極慢忽而又不能嚴飭卽發且於穀數區別之際不書某司只稱衙門納云云揆以格例亦未免疎漏竝令該府拿問處之爲白乎旀他餘穀物令各該衙門稟處何如啓裝發之遲滯護送之不謹莫甚於兩湖邑邑皆然獨於稜州等三倅之罷拿揆以刑政斑駁甚矣爲先拿問罪狀而護送之稽忽專由於道伯之不能檢飭畿邑之盡心者兩湖焉敢若此錦伯及完伯爲先越捧一等爲旀船人所爲姑舍是擧行極爲無狀本曹之不請拔例嚴勘者非矣當該鎭將令該府拿問重勘爲良如敎
정조 23년
兵曹口傳政事以張鎔爲平薪僉使
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而毓祥宮秋享祭齋戒相値不得爲之之意敢啓傳曰知道
정조 23년
鄭尙愚以都摠府言啓曰都摠管徐邁修以知義禁府事本府坐起晝仕出去之意敢啓傳曰知道
정조 23년
李晩膺以禮曹言啓曰傳曰今秋當爲謁聖曾有下敎朝筵禮判入侍也各年擇日謄錄使之考出矣今見書入者皆前期一朔或朔餘擇吉矣今番亦依此例自來月望念至晦間而吉日擇入事分付該曹事命下矣謁聖吉日卽令日官池景喆推擇則來九月十五日十六日十八日俱吉云以何日定行乎敢稟傳曰三十日爲之可也
정조 23년
李冕膺以禮曹言啓曰毓祥宮展拜取稟草記傳曰陵行後更稟可也事命下矣展拜吉日以何間推擇乎敢稟傳曰來月更稟可也
정조 23년
李冕膺以成均館行大司成意啓曰七夕製園行後更稟事命下矣依下敎更稟之意敢啓傳曰當於外方儒生上來後爲之謁聖臨時更稟可也
정조 23년
鄭尙愚以備邊司言啓曰因西部居閑良石再福等五人上言有相考草記之命矣招致再福等五人詳問事狀則渠輩所告只如上言內辭意而別無明白可據之端渠輩旣居在江上何不來現於特敎訪問之時今於過數年之後始爲號籲乎冀倖干恩不可準信昨年行幸時江民十一人以此上言竝已筵稟勿施今此石再福等五人皆是昨年上言中人屢瀆天聽其習可駭而愚民難責姑參酌原上言勿施何如傳曰允
정조 23년
鄭尙愚以御營廳言啓曰本廳哨官金尙墩身病甚重勢難察任改差何如傳曰允
정조 23년
李貞運以忠勳府言啓曰傳曰獻陵展謁昔在世宗朝行之至孝廟朝欲行之而未果至肅廟朝甲戌始行之而先朝癸丑行之戊子修改時又行展謁予於其時陪駕今年又展謁有紀實之文而先朝展謁時致祭於永昌大君墓海昌尉明安公主墓明惠明善公主墓亦皆致祭今番依此擧行大君都尉墓遣承旨兩公主墓遣內侍皆於今月內致祭而先朝亦有訪問勳臣後裔之命令勳府詳考各派嫡長人姓名雖忠義連皆爲之列錄以聞事命下矣太宗朝佐命功臣嫡長孫中時存人姓名別單書入之意敢啓傳曰似此未瑩之草記何以捧入乎
정조 23년
李基讓以刑曹言啓曰依下敎毓祥宮行首所任趙慶門決杖五十後京畿加平郡定配所卽爲押送之意敢啓傳曰知道其餘在囚宮任等明日令內需司嚴杖降定各宮爲奴可也
정조 23년
李基讓以刑曹言啓曰擊錚人等除刑推捧供以入之意敢啓傳曰知道
정조 23년
李基讓以刑曹言啓曰因端川府定配罪人張泰允妻金召史上言判付內放如有同罪之人草記事分付該府該曹事判下矣取考曹上配案則平安道宣川府充軍罪人孫弼榮以崇禮門入番部將丙辰正月與泰允同時定配矣泰允今已蒙宥則弼榮不可異同一體放送何如傳曰允
정조 23년
李基讓以義禁府言啓曰前守奉官李普儉拿處事傳旨啓下矣李普儉方在齋所入直云侍替直拿囚之意敢啓傳曰知道
정조 23년
李基讓以義禁府言啓曰咸鏡監司具㢞狀啓內洪原前縣監金禮欽罪狀令攸司稟處事啓下矣金禮欽今方待命拿囚之意敢啓傳曰知道
정조 23년
李基讓以義禁府言啓曰綾州牧使李宗燮羅州牧使任焴南平縣監鄭持容等拿問事傳旨啓下矣李宗燮任焴鄭持容等俱在任所云依例發遣府羅將竝拿來何如傳曰允
정조 23년
李基讓以義禁府言啓曰平薪前僉使金命淑拿問重勘事傳旨啓下矣金命淑時在任所云依例發遣府書吏交代後拿來何如傳曰允
정조 23년
李基讓以義禁府言啓曰保放罪人朴應浩還囚議處曺允大趙亨錫嚴思彦權徑等還囚捧供以入之意敢啓傳曰知道
정조 23년
李基讓以義禁府言啓曰咸鏡道端川府充軍罪人張泰允妻金召史上言判付內放如有同罪之人草記事分付該府該曹事命下矣張泰允放送事分付該道道臣而本府無同罪在謫之人矣敢啓傳曰知道
정조 23년
刑曹啓目衛外擊錚人沈孝一原情云云向前沈孝一依先朝受敎爲先放送是白在果所供如此上裁何如判付啓分付道臣勿效俗樣之決訟掘仍間指一處斷然後狀聞近來諸道行査與擧行無難踰限者卿曹不能提飭之致後勿襲謬爲良如敎又啓目粘連向前李士龍原情云云果如上言內辭緣則壓良爲賤自有其律令道臣別定査官嚴査決處何如判付啓此等呼籲正是眞箇民隱令道臣親執詳査限前狀聞事嚴飭分付爲良如敎又啓目衛外擊錚人韓得養原情云云向前韓得養依先朝受敎爲先放送是白在果所供如此上裁何如判付啓議處爲良如敎又啓目衛外擊錚人劉同三原情云云向前劉同三依先朝受敎爲先放送是白在果所供如此上裁何如判付啓議處爲良如敎又啓目衛外擊錚人韓師得原情云云向前韓師得依先朝受敎爲先放送是白在果所供如此上裁何如判付啓議爲良如敎又啓目衛外擊錚人金相琦原情云云向前金相琦依先朝受朝爲先放送是白在果所供如此上裁何如判付啓議處爲如敎又啓目衛外擊錚人姜得一原情云云向前姜得一依先朝受敎爲先放送是白在果所供如此上裁何如判付啓勿看前後守臣顔面詳加査究指一論理議處爲良如敎又啓目衛外擊錚人吳氏原情云云向前吳氏依先朝受敎爲先放送是白在果所供如此上裁何如判付啓議處爲良如敎又啓目衛外擊錚人宋煥龍原情云云向前宋煥龍依先朝受敎爲先放送是白在果所供如此上裁何如判付啓議處爲良如敎又啓目衛外擊錚人鄭召史原情云云向前鄭召史依先朝受敎爲先放送是白在果所供如此上裁何如判付啓議處爲良如敎又啓目衛外擊錚人金鳳勳原情云云向者金鳳勳依先朝受敎爲先放送是白在果所供如此上裁何如判付啓議處爲良如敎又啓目衛外擊錚人李秉淳原情云云向前李秉淳依先朝受敎爲先放送是白在果所供如此上敎何如判付啓議處爲良如敎又啓目衛外擊錚人崔召史原情云云向者崔召史依先朝受敎爲先放送是白在果所供如此上裁何如判付啓詳細査究指一議處爲良如敎
정조 23년
禁府啓目驪州前牧使申獻朝原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓伊日雲捲天萬里秋毫可數兺不諭治道如砥蹕路塵淸與牛眠川以來廣州地方不可同日而語則其所謂塵埃蔽目云者雖未可曉而又以數十行五馬隊突過之際爲證則先箱馬軍陣之不在導駕之後亦可推知其委折令兵判嚴査馬兵將領等處誠如囚供竝與先廂大將草記分等論勘事分付爲旀此囚段姑爲仍囚待決末爲良如敎又啓目前承旨洪義浩原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目林土前別將朴東秀原情云云傳旨內辭緣泛稱遲晩刑推得情何如判付啓不足責令兵判嚴棍徵勵爲良如敎又啓目刑曹佐郞申奭相典獄署主簿趙好一等原情云云傳旨內辭緣泛稱遲晩竝刑推得情何如判付啓分揀放送爲良如敎又啓目南道參軍趙亨錫原情云云傳旨內辭緣泛稱遲晩刑推得情何如判付啓近來松禁之蕩然可知參軍之分疏可使其說果然若有禁松軍卒則其所被捉豈或借手於烽燧軍乎該囚段出付該營嚴處爲良如敎又啓目典籍嚴思彦原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允爲旀典籍爲先作窠令該曹口傳差代爲良如敎又啓目廣州判官朴彬源原情云云傳旨內辭緣泛稱遲晩刑推得情何如判付啓除刑推議處爲良如敎又啓目分軍部將權經原情云云傳旨內辭緣泛稱遲晩刑推得情何如判付啓除刑推議處爲良如敎又啓目前黃海監司曺允大原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目粘連向前朴應浩亦招引人物入去兩界邦禁至嚴多石雖云已贖之婢今旣還歸本郡而石哥二女率去居生則身爲邑倅矇不檢察已極可該兺不諭向於該郡守現告錯報之時事當自首竢勘而是白去乙佯若不知者跡涉掩諱罪著不實揆以法綱節節痛駭以此照律何如判付啓依允
정조 23년
義禁府啓目觀此稷山幼學朴基德上言則以爲其六代承宗昔在廢朝扶護西宮之功未聞以禁兵防守爲罪致命閱月之後始加追削之典特復官職得蒙天恩爲白良結有此呼籲爲白有加乎承宗之罪犯何如而到今世代旣遠之後敢以扶護處義等說肆然陳辨萬萬痛駭上言內辭緣置之朴基德段令該曹照法嚴勘何如判付啓朴承宗事百世之公論未決古人之奏語可徵兺不諭以若處地有若崖異囊藏死藥不欲獨活冤獄必救解幽論必排斥乙仍于昇平延平一隊勳臣至以爲微承宗則西宮不得保臣相不得有且洪鎬則漢朱鮪事請奬其殉主之節而其父安世不參庭請其子自凝手裂偉疏所以其家人之年前呼籲也以合有商量判下者是置事件稍異雖不直施已施之比例仍置之勿論之科者恐有違於時措之宜是加乎聖朝改玉之初朝廷處分不得不若此在今日以聖朝之心爲心闡未闡之奧旨亦不可不若此此所謂春秋大義如看風水移步換形也問于大臣曾經金吾堂上諸人以聞爲良如敎
정조 23년
持平權文度疏曰伏以臣以人則至駑下以識則至膚淺跧伏鄕廬無望榮塗不意前月二十日特授臣本職使之乘馹上來臺閣實是重任風采言議自有其人則如臣賤品豈敢有一分承膺之望哉惟是怵分畏義不敢違傲馳到城闉行幸隔日臣不遑他顧章皇出肅祗詣江郊粗伸義分而撫躬兢惕惟溺職是懼卽因分臺有事來詣朝房則監察一齊呈告吏曹無意行公臣不勝駭惑問其事實則日前宣陵祭享受香時祭監監察隷以犯夜禁見捉於留營屢次往復而拘執奴馬該監察步陣外遂自騎去則留營大將李漢豐使營卒來問陪香監察姓名仍又捽曳下隷於陪香之路嚴施杖棍監察無隷無奴艱辛出去以此諸監察恥甚貽辱臺廳言送于留都大臣則大臣亦無別白區處之故仍爲引入決意不決云蓋此事端古今之所未聞彼臺隷之稍早來待輕犯夜禁固可罪也莫重受香陪進臺監其任何等重大則問其姓名已極慢忽陪香下隷亦有自別則犯夜之罪從後糾治有何不可而當日光景有駭事體徒知犯夜之師律罔念香陪之體重亦可謂輕重倒置諸監察之以是爲恥不足爲怪而本事關係紀綱不可仍置臣謂該大將李漢豐亟施譴罷之典俾知重祀典之意宜矣且臣於留都狀啓事竊有駭歎者留都守宮師律至嚴爲其職者尤宜隨事審愼不敢放忽而同事之從事官不知爲誰某使已遞之人至登於奏聞謂以不親細事則近於慢歸之曚未覺察則失於嬉近日紀綱雖甚解弛軍律所關豈容如是特罷之敎猶是薄勘臣謂守宮大將金載瓚更施譴削之典以嚴師律以振國綱千萬幸甚臣無任云云答曰省疏具悉李漢豐事自有一部明義錄夜禁爲禁令中莫嚴之禁則堂堂掌憲衙門之隷犯夜被捉他隷可棍之罪憲隷當刑爲該將臣者一邊言送臺監移送法司刑配斷不可已而意不出此若是則吾東之春秋其將束之高閣乎雖以諸監察言之官以殿中御史稱之所知者惟法耳目擊僚員葛藤之涉於夜禁則以其事恥與比肩可也混同引義反若右袒然者大抵意思風習之如此驚駭甚矣事似微細氷霜可畏豈特牛喘之比乎不料義理如彼掃地當該縱隷犯夜監察爲先定配其餘呈旬監察等一竝令該府拿問嚴勘而待朝開坐各捧口招以聞犯者出付攸司刑治以其律斷之且以行公憲臺言之無一言糾正大失臺體推考以扶一脈陽秋金載瓚事爾言誠是矣不慢則嬉亦可謂着題語而彼重臣有易之之病每忽於易與愼相反之義有愧古人數馬之對依施爾雖鄕外之人豈不聞夜禁之卄載如一日疏辭難免不審亦爲推考
정조 23년
己未八月二十三日卯時上御重熙堂禮兵房承旨入侍時行都承旨李冕膺左副承旨鄭尙愚假注書洪奭周記注官金景煥承膺祚以次進伏訖上曰禮房承旨則先爲出去奉審摘奸以來冕膺曰視事取稟涼生間姑停矣今已涼生自何日入稟乎上曰過齋後入之可也冕膺先退上曰右承旨入侍出榻敎賤臣承命出傳行右承旨李基讓進伏上曰以灣府事欲有詢問而今適無暇卿則出去參金吾坐起也基讓先退上曰同副承旨入侍出榻敎賤臣承命出傳同副承旨李貞運進伏命書傳敎曰獻陵展謁昔在世宗朝行之至孝廟朝欲行之而未果至肅廟朝甲戌始行之而先朝癸丑行之戊子修改時又行展謁予於其時陪駕今年又展謁有紀實之文而先朝展謁時致祭於永昌大君墓海昌尉明安公主墓明惠明善公主墓亦皆致祭今番依此擧行大君都尉墓遣承旨兩公主墓遣內侍皆於今月內致祭而先朝亦有訪問勳臣後裔之命令勳府詳考各派嫡長人姓名雖忠義連皆爲之列錄以聞事分付上曰今番守宮大將事何爲而有此不察也尙愚曰南履翼之代察未及報於留都所故留都所則以金履載修啓而守宮大將着銜時以循例狀啓不復詳閱以致如此矣上曰此豈成說乎留都大臣雖於待罪之中亦何可不請罪守宮大將乎上曰昨年則秋夕之前已有水霜而今則寒露尙未下矣今番輦路見之則東風之後禾穀別無傷損何也尙愚曰京中之風甚於郊外故沿路農形別無所損矣上曰驪牧之事果何故也雖曰不知而豈有不知之理乎誠可怪矣敎貞運曰承旨在堂后時曾以善讀書名矣今比其時可謂老矣仍命分書公事判付訖命退承史以次退出
정조 23년
己未八月二十三日辰時上御便殿軍士房承旨入侍時左副承旨鄭尙愚假注書洪奭周記注官金景煥承膺祚檢校提學鄭民始檢校直閣沈象奎以次進伏訖上敎象奎曰行幸時御製二詩今方書下令檢書官等分書各本送于隨駕諸臣處使之賡進也象奎承命先退上敎民始曰卿子之病今則如何民始曰今則僅得脫危行步亦勝曩時而不能如常矣上曰內使病勢不輕云殊可悶也民始曰初因醫藥之失治許久沈綿今則危劇云矣仍命退諸臣以次退出
정조 23년
行都承旨李冕膺坐行左承旨金達淳坐直行右承旨李基讓坐左副承旨李魯春坐直右副承旨金羲淳坐同副承旨洪樂游坐注書柳台佐仕直一員未差假注書洪奭周仕事變假注書弼聖賚仕
정조 23년
李冕膺啓曰今八月二十六日永昌大君墓海昌尉明安公主墓遣承旨致祭事禮曹單子啓下矣何承旨進去乎敢稟傳曰同副承旨進去
정조 23년
傳于李冕膺曰禮房承旨馳詣懿陵奉審摘奸以來
정조 23년
有政吏批判書未差參判李書九進參議尹行元牌不進行都承旨李冕膺進啓曰判書未差參議尹行元牌不進小臣獨政未安何以爲之敢稟傳曰仍爲之以尹命烈爲校理以洪聖淵爲兵曹參判以李尙度爲刑曹參判以李祖承爲工曹參判以徐有聞爲工曹參議以金晦彬爲奉常正以蔡一祥爲獻陵令以李鼎德爲冬至副使前僉知申以權今加嘉善朝官年八十一加資事承傳以李得臣爲冬至正使
정조 23년
兵批判書李在學進參判洪聖淵未肅拜參議朴奎淳入直參知閔昌爀病行左承旨金達淳進以徐有大爲知事以鄭東顯爲同知以成鳳文爲加里浦僉使以柳師倫爲蝟島僉使以金聖天爲鉢浦萬戶以李千福爲智島萬戶同知單洪仁福護軍李集斗李祖承閔台爀李益運
정조 23년
金達淳啓曰吏曹郞廳來言本曹判書有闕政事取稟傳曰受來之薦置之入來政官使之先爲行政則何可更入政稟乎此啓辭勿施禮曹判書徐龍輔吏曹判書除授
정조 23년
吏曹判書單徐龍輔除授事承傳
정조 23년
吏曹口傳政事以李垿爲典籍
정조 23년
傳于李基讓曰左承旨入侍
정조 23년
傳于李魯春曰左副承旨入侍
정조 23년
傳于金達淳曰王府議讞至嚴且重以特敎令次堂替行則一知事當爲擧行而戶判雖有身病更無特敎之前其餘諸堂何敢無端從座次回啓乎若此嘉善二同知亦敢議讞乎二知事之輕先替行大是格外當該堂上罷職向筵下敎不能別白知委之當該承旨洪義浩昨日曚曨分付之鄭尙愚竝罷職當該捧納承旨徐有聞遞差
정조 23년
承旨前望單子入之李魯春金羲淳洪樂游落點
정조 23년
禁府堂上前望單子入之李益運落點
정조 23년
李冕膺啓曰明日傳香禮房承旨當爲齋宿左承旨金達淳牌招入直何如傳曰允
정조 23년
傳于李魯春曰明日次對依例來會
정조 23년
以水原留守徐有隣啓本擊錚罪人驪州居黃驗尙捧供馳啓事判付內啓下刑曹爲旀關係民隱令畿伯相覈公決俾無更訴之弊爲良如敎
정조 23년
執義沈奎魯掌令南惠寬啓曰臣等俱以無似忝叨見職一事緘默恒切愧恧卽伏見夜下持平權文度疏批以監臺事無一言糾正大失臺體致煩特推之命臣等相顧惶懍靡所容措噫夜禁一事寔有關於春秋大義理則爲今日臣子者孰敢冒犯而況彼臺監職在掌憲尤宜自別且値動駕縱隷犯禁事甚驚駭宜卽糾正而矇未覺察尙稽至此臣等不職之失於是益著矣其何敢一刻晏然於臺次乎請命遞斥臣等之職答曰勿辭亦勿退待
정조 23년
持平權文度啓曰臣言議風采本不合於淸朝耳目之任而昨於朝房聞諸監察之呈旬問其事實妄陳一疏矣及承聖批誨責截嚴臣之不能審愼之罪於是益著滿心惶懍無地自容以此情踪其何敢一刻晏然於臺次乎請命遞斥臣職答曰勿辭亦勿退待
정조 23년
金羲淳以吏曹言啓曰全羅道靈光金命喆上言內其父辰雲今年爲八十七歲甲寅春以偕老陞資乙卯年曠世之恩竟在漏落之中俾陞嘉善事有相考其時文蹟及帳籍草記之命矣取考京兆帳籍則年甲名字不無些少違錯而甲寅年特恩旣蒙陞資之典則未滿九十之前又此呼籲事係格外且乙卯年無士庶老人加資之典則稱以漏落云者亦涉無據上言內辭緣勿施何如傳曰允
정조 23년
金達淳以禮曹言啓曰當該掩置之昭寧園守奉官爲先移囚南間同任守奉官亦爲拿問事命下矣莫重園所不可暫時曠直依前例假官差送以爲替直後就拿之地何如傳曰允
정조 23년
金達源以禮曹言啓曰因楊州幼學李鎭馨驪州幼學李鎭坤上言一事疊呈委折査問草記事命下矣招致李鎭馨鎭坤等査問委折則李鎭馨以爲年少之致未諳宗人議定有此疊定云李鎭坤以爲昨年春夏兩度上言連爲漏落故今又冒死上言千萬意外又有鎭馨疊呈之擧矣無論事之當否蹕路上言何等至重一瀆再瀆至于三四者已萬萬猥褻而況一事兩人同時疊呈無少嚴畏者揆以紀綱萬萬駭然李鎭馨鎭坤出付攸司從重科治何如傳曰允
정조 23년
金達淳以禮曹言啓曰因全羅道幼學柳格等上言一事疊呈査問草記事命下矣自再昨至今日連爲搜訪而元無柳格爲名人來待之事凡上言之法必也親呈限內亦必現身而今此柳格上言四日尙不現身則其初不親呈可以推知一事疊呈之外事體尤極駭然令本道卽爲捉致照法嚴處何如傳曰允
정조 23년
金達淳以忠勳府言啓曰傳曰獻陵展謁昔在世宗朝行之至孝廟朝欲行之而未果至肅廟朝甲戌始行之而先朝癸丑行之戊子修改時又行展謁予於其時陪駕今年又展謁有紀實之文而先朝展謁時致祭於永昌大君墓海昌尉明安公主墓明惠明善公主墓亦皆致祭今番依此擧行大君都尉墓遣承旨兩公主墓遣內侍皆於今月內致祭而先朝亦有訪問勳臣後裔之命令勳府詳考各派嫡長人姓名雖忠義連皆爲之列錄以聞事命下矣太宗朝佐命功臣三十八人嫡長孫時存人及未錄名區別列錄別單書入之意敢啓傳曰知道佐命功臣嫡長十八家已錄名中九家嫡長之未付忠義者卽付草記其中義安大君贈諡襄昭公嫡長孫令李宗恢令吏判招見可合百里則除百里只可陞敍則卽爲陞敍晉山府院君領議政文忠公河崙嫡長孫忠義衛河龍彬當窠參奉待窠調用而上黨君景肅公李佇鷲山君辛克禮亦一等功臣也其後孫未及祿名云卿其各別搜訪草記漢山府院君趙英茂開國功臣爲三等定社功臣爲一等佐命功臣又爲一等嫡長孫守衛官趙命漢待其遞來先付諭書忠義待窠收用未錄家二十家中二家先命搜訪餘亦隨訪付忠義義安大君墓一等功臣河文忠公墓遣承旨卜日致祭祭文當親撰而此外一等上黨漢山鷲山墓遣禮官致祭可也
정조 23년
李魯春以兵曹言啓曰義禁府啓目驪州前牧使申獻朝原情判付內伊日雲捲天萬里秋毫可數兺不喩治道如砥蹕路塵淸與牛眠川以東廣州地方不可同日而語則其所謂塵埃蔽目云者雖未可曉而又以數十行五馬隊突過之際爲證則先廂馬軍陣之不在導駕之後亦可推知其委折令兵判嚴査馬兵將領等處誠如囚供竝與先廂大將草記分等論勘事分付爲旀此囚段姑爲仍囚以待決末事命下矣謹依傳敎訓鍊都監馬兵將領處嚴加査問則哨官李雲祜所告內以爲二十一日回鑾時馬兵等留駐南泰嶺前路下馬食代之際京畿監司率前排過去而少頃馬兵等上馬進發尾局挨接於步軍頭局行陣先驅或與京畿監司有時竝行則京畿監司輒卽前進故導駕前實無先廂前進之事云矣敢啓傳曰知道草記之相左條件更爲捧供仍卽議處可也
정조 23년
李基讓以刑曹言啓曰因持平權文度上疏批旨內李漢豐事自有一部明義錄夜禁爲禁令中莫嚴之禁則堂堂掌憲衙門之隷犯夜被捉他隷可棍之罪憲隷當刑爲該將臣者一邊言臺監移送法司刑配斷不可已而意不出此若是則吾東之春秋其將束之高閣乎雖以諸監察言之官以殿中御史稱之所知者惟法耳目擊僚員葛藤之涉於夜禁則以其事恥與比肩可也混同引義反若右袒然者大抵意思風習之如此驚駭甚矣事似微細霜氷可畏豈特牛喘先問之比乎不料義理如彼掃地當該縱隷犯夜監察爲先定配其餘呈旬監察等一竝令該府拿處嚴勘而待朝開坐各捧口招以聞犯者出付攸司刑治以其律斷之且以行公憲臺言之無一言糾正大失臺體推考以扶一脈陽秋事命下矣司憲府所由車日成嚴刑一次後咸鏡道高原郡定配所卽爲押送之意敢啓傳曰知道
정조 23년
李基讓以義禁府言啓曰時囚罪人朴東秀原情公事判付內不足責令兵判嚴棍懲礪事命下矣朴東秀出付兵曹之意敢啓傳曰知道
정조 23년
李基讓以義禁府言啓曰時囚罪人趙亨錫原情公事判付內出付該營嚴處事命下矣趙亨錫出付禁衛營之意敢啓傳曰知道
정조 23년
李魯春以兵曹言啓曰義禁府啓目林土前別將朴東秀原情判付內不足責令兵判嚴棍懲勵事命下矣謹依傳敎朴東秀嚴棍十五度之意敢啓傳曰知道
정조 23년
李魯春以禁衛營言啓曰謹以義禁府草記批旨本營參軍趙亨錫嚴棍十五度之意敢啓傳曰知道
정조 23년
李魯春以禁衛營言啓曰依定式臣大顯進詣南壇奉審摘扜則壇上與階砌紅箭門內外俱爲無頉松木則毋論新舊植漸就蒼鬱而禁樵禁松守護等節另加申飭之意敢啓傳曰知道
정조 23년
李基讓以義禁府言啓曰昭寧園守奉官閔德基拿問捧口招事傳旨啓下矣閔德基入直齋所云待替直拿囚之意敢啓傳曰知道
정조 23년
李基讓以義禁府言啓曰前監察金商岳定配事承傳啓下矣金商岳平安道咸從府定配而以承傳內辭意具罪目依例發遣府羅將押送配所何如傳曰允
정조 23년
吏曹啓目粘連慶尙道知禮幼學金宗喆上言回啓云云贈諡敎旨推給一款待其究竟更爲稟處何如判付啓復官敎旨在處諡號敎旨亦當同置本事決給前敎旨分付道臣推給使之同藏爲良如敎又啓目粘連全羅道幼學金始鍒等上言回啓云云趙崇文父子特許褒贈自下不敢擅便上裁敎是白乎旀趙崇文之先施顧惠尤難輕議置之何如判付啓竝只依回啓施行爲良如敎又啓目禮曹正郞金景煥上言回啓云云金養初似當施以加資之典是乎矣事係恩賞自下不敢擅便上裁何如判付啓依回啓施行爲良如敎又啓目忠淸道淸州幼學申任祿上言回啓云云關問該道道臣使之詳細報來後更爲稟處何如判付啓漏報委折令道臣詳査當該地方官指名報來後草記同上言是在幼學申任祿父以權加資一款卿其取考京籍今日政下批爲良如敎
정조 23년
戶曹啓目粘連觀此坡州居幼學黃處儉上言內辭緣則其汝身卽故相臣翼成公喜之後孫而翼成公墓在於坡州後孫零替樵牧莫禁墓山齋守卽恭陵造泡寺而數三僧徒亦不得保存且翼成公書院依他書院例以無稅卜折給之地翼成公四世孫長原君昭襄公孟獻墓依法典定給山直俾爲禁護事得蒙天恩是白臥乎所定給山直考之法典元無所載是白乎旀造泡寺則自當公加庇護元非私敢仰請是白乎旀書院復戶事段誠甚訝惑令該道道臣從實釐正何如判付啓依允翼成墳山之不禁樵牧事旣登徹豈可泛視乎與長原墳山所在處令地方官就審形止報來後狀聞事分付各該道臣爲良如敎
정조 23년
禮曹啓目粘連洪川居趙鎭豐上言云云上言內辭緣置之何如判付啓問于戶判諸人許施當否草記爲良如敎
정조 23년
禮曹啓目粘連寧邊妙香寺酬忠寺僧井印等上言云云申飭道臣從長善處何如判付啓依允爲旀與海南密陽表忠兩祠體貌同然分叱不喩況有御製御筆之所奉則尤有自別者且有賜額書院位田恒式依兩祠例劃給其餘條件分付道臣一一從長拮据後狀聞爲良如敎
정조 23년
刑曹啓目猥濫擊錚人南陽洪傑褒等原情內辭緣置之何如判付啓竝只依允爲旀南陽洪傑褒獄情無容更議傅生一款非所可論而似此之案多有拔例屈法者以其夫爲妻綱綱紀自有尊卑之別況殺人償死所以雪彼之冤而殺妻之獄又殺其夫彼先死者必不以代殺爲幸此獄段手勢用意尤極絶悖姑不決處遣曹郞問于大臣廣州張最甲妻李召史事第令守臣親執面稽言聽如有一分可疑之端使之狀聞麻田幼學楊潤恒等事不可但以軍保言上黨伯楊起卽中原人而有大勳於東國其孫伯淵以都指揮使有雲峯勝捿時贊成之功其曾孫治以兵使開拓六鎭乙仍于凡爲上黨伯之孫世免軍役烈朝受敎昭著之外況於先朝至有別般嚴敎違越守宰勘以違制之律著爲金石之典昨年以此特敎何等截嚴則幺麽充役爲守令者不爲恪謹遵行揆以紀綱寧不可痛駭郡守拿致營門從重決杖其間委折査實狀聞事分付爲遣該邑吏鄕嚴刑分充遠地保軍爲良如敎
정조 23년
刑曹啓目猥濫擊錚人義城僧信宗渠之父母兄弟以義興案付寺奴俾見侵於頭目輩乞令移屬義城事也頭目輩侵索如或甚冤營邑間呈訴無所不可且況移屬他邑亦非渠所敢言者則肆然鳴金極涉無嚴原情勿施考律重勘而近來外邑頭目輩誅求徵索之習誠一痼弊分付該道使之各別査實嚴加禁斷期無如前侵虐之弊何如判付啓事係民隱則雖非四件一例聽施卽受敎法文兺不喩寺奴婢之弊冤入骨髓有足干和乙仍于初元旣罷刷官辛亥又有詢問而近來各該邑擧行反有甚於內司官吏下去之時事之痛惡孰有甚於是爲先令道伯應問作奸之類一竝捉來嚴問得其情實與不飭之地方官指名現告狀聞爲旀此邑如此他邑可知他道亦然此道可推卽令有司堂上嚴關諸道俾各着意戢察無或有現發重繩之弊爲良如敎又啓目衛外擊錚人僧德守原情云云依先朝受敎爲先放送是白在果所供如此上裁何如判付啓壓良之禁何等截嚴則乃有此橫侵之習觀於營題可知本事之不至孟浪嚴飭道臣除尋常詳査推給當者勘罪爲良如敎又啓目罪人文榮孫等捧供云云營屬輩之始旣抵賴於平問終乃呑吐於訊推敢以果聞傳說不卽來告等說漫漶納招不可以盡情輸款論更加各別嚴刑期於何如判付啓竝只分等照律放送爲良如敎
정조 23년
禁府啓曰前守奉官李普儉口招云云傳敎內辭意發問目反覆施威究問則犯屠之漢稱以査治論報游辭粧撰終不直陳究厥所爲萬萬痛惋刑推得情何如判付啓園寢所重自別至於本園以我先朝孝思凡係致敬之節夙夜洞屬於宮於園一體彌篤卽臣民之所共覩聞是置況旀丁閣體貌又何等尊重而爲園屬者宰牛於至近之地若使犯科在於昔年則嚴加處分豈止於循例付之禁府施威捧供而已也園官之不能動念而始則掩置勿令京司知之末乃換稱平民移送本邑者其爲痛駭無異於與園屬同情事當嚴訊更覈而刑式稍間於手犯姑從輕典施以定配之典爲良如敎又啓目監察李龍柱丁藎祖李弘源尹東壽張彦極鄭時善柳豐逵洪聖源朴魯榮李仁行李基岳等口招云云傳旨內辭緣泛稱遲晩所當請刑是乎矣旣有捧口招以聞之命上裁何如判付啓爲先議處爲良如敎
정조 23년
漢城府啓目粘連忠淸道洪州居幼學洪允復上言云云此訟段今已再徹天聽矣訟理曲直更無可言而判付嚴截之下成季仁之一直抵賴者其不畏朝令不有法禁之狀直是化外之民雖以本官言之以洪白石之忠節而衣履之藏有此偸葬之變則事當驚心惕念必掘乃已是白去乙乃反拘於顔私荏苒遷推使朝令格而不行者豈不未安乎亟令道臣嚴飭本倅季仁身乙仍爲捉囚期於刻期掘移何如判付啓依允爲旀所謂再昨年九月該倅令該府拿處待訟理出場後捧供勘處以爲使無訟之一助爲良如敎
정조 23년
漢城府啓目粘連江原道原州居閑良黃基倫上言回啓云云分付道臣更爲拔例名別詳覈俾洩黃哥窮天極地之冤何如判付啓生旌其閭而命之曰忠臣孝子黃戊辰之門兩朝褒贈之恩典不啻曠絶且況邑人建祠侑之號以爲忠孝祠云爾則這山這祠行路必咨嗟景仰爲彼元姓者抑獨何心爲此非理不法之擧不知國有常憲事之痛駭莫甚於此觀於故道臣前通判處決可知所訴之非誣爲先嚴飭道伯修其山葺其祠定配者放降保者頉使之依舊安堵然後以此判下書給忠孝門主人此後侵犯者告于營門勘以重律元金勒葬處亦令地方官摘扞公決勿循近來拖泥塗粉之習事分付而元哥所爲亦卽詳査如果不差狀聞請勘之意竝以行會爲良如敎又啓目西部居進士金厚淵上言回啓云云分付道臣更爲別定査官從公處決何如判付啓近來營邑之臣決訟多不嚴明一號令之間立落之事拖久時月出場無期蹕路呼籲之類三之二幾皆是得捷不掘者是置國綱所在何可任他於旣現發已登徹之訟乎分付山在官刻期決折更或推諉狀聞重勘之意嚴飭道臣爲良如敎
정조 23년
己未八月二十四日辰時上御重熙堂禮房承旨左承旨入侍時行都承旨李冕膺行左承旨金達淳假注書洪奭周記注官金景煥承膺祚以次進伏訖上曰禮房承旨則先出傳香也冕膺先退上曰右承旨入侍賤臣承命出傳行右承旨李基讓進伏命書榻敎曰禁府堂上前望單子入之待下批牌招先開坐後謝恩仍敎基讓曰卿則先退參坐也基讓先退上曰左副承旨入侍賤臣承命出傳左副承旨鄭尙愚進伏上曰禁府議讞雖令次堂擧行而一知事外例不得爲之則今此二知事之替行者必由於政院之不善知委而然矣捧納承旨誰也尙愚曰捧納則右副而實由於臣之不善知委矣命書禁府草記批旨尙愚退出命書榻敎曰大臣擧條經宿不捧現告之當該承旨遞差又命書榻敎曰承旨前望單子入之待下批牌招察任上曰穆陵參奉入侍出榻敎賤臣承命出與穆陵參奉李民植偕入進伏命奏職姓名訖上曰年幾何民植曰四十七歲矣上曰爾旣異於他陵官各別小心也仍命退諸臣以次退出
정조 23년
行都承旨李冕膺坐行左承旨金達淳坐行右承旨李基讓坐左副承旨李魯春坐直右副承旨金羲淳坐直同副承旨洪樂游奉命進去注書柳台佐仕一員未差假注書洪奭周仕直事變假注書弼聖賚仕
정조 23년
藥房都提調李秉模提調金文淳副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
傳于李魯春曰大臣備局堂上引見
정조 23년
李基讓以義禁府言啓曰因京畿監司徐鼎修査啓當該掩置之守奉官爲先移囚南間待朝開坐施威嚴問捧口招以聞事命下矣罪人李普儉拿囚南間之意敢啓傳曰知道
정조 23년
禁府照目司憲府監察李龍柱丁藎祖李弘源尹東壽張彦極鄭時善柳豐逵洪聖源朴魯榮李仁行李基岳等矣日前宣陵祭享受香時祭監監察下隷以犯夜禁見捉於留營拘執奴馬步出陣外遂自騎去則使營卒來問陪香監察姓名仍又捽曳下隷嚴施杖棍是如爲昆官以殿中御史稱之所知者惟法耳目擊僚員葛藤之涉於犯禁則以其事恥於比肩可也混同引義反若右袒然者大抵意思風習之如此驚駭甚矣事似微細霜氷可畏豈特牛喘先問之比乎不料義理如彼掃地一竝拿問嚴勘各捧口招以聞罪各杖八十收贖奪告身三等私罪奉敎依允爲旀李龍柱朴魯榮段功議各減一等丁藎祖李弘源尹東壽柳豐逵李基岳段功減一等爲良如敎又照目廣州判官朴彬源矣行幸時自地方官多定校吏嚴禁雜人輦路地名高聲以告卽各邑應行之例而今日大駕過廣州境時此等應行之事全不擧行雖以禁雜人言之本府則旣有捕校而其所禁飭反不如他邑至有民人從田路無難鳴錚於駕過咫尺之地者誠極駭然拿處罪杖一百收贖告身盡行追奪私罪奉敎依允爲旀功減一等爲良如敎
정조 23년
吏曹口傳政事以金啓河柳遠鳴李惟采金命淵宋時淵李晉秀申翼顯朴友淵南志彧李㙉爲監察韓海玉爲昭寧園守奉官金履裕爲廣州判官
정조 23년
傳于金羲淳曰守令未差之代令該曹口傳差出
정조 23년
李基讓以義禁府言啓曰罪人李普儉口招公事判付內姑從輕典施以定配之典事命下矣李普儉江原道淮陽府定配而以判付內辭意具罪名依例發遣府羅將押送配所何如傳曰知道
정조 23년
傳于金羲淳曰戶曹正郞令該曹口傳差出
정조 23년
吏曹口傳政事以洪秉德爲瑞興府使李良會爲金川郡守申絅徐翼淳爲監察尹光心爲戶曹正郞
정조 23년
傳于李基讓曰今日始聞之李普儉是故重臣李普溫之弟云重臣卽予宮僚而好其人品尙今不忘普儉定配則特爲分揀以奪告身更爲草記事分付
정조 23년
李魯春以兵曹言啓曰來九月十月當上番騎兵二百三十六名依定式本曹點考後仍令該曹襦衣題給之意敢啓傳曰知道
정조 23년
金達淳以忠勳府言啓曰佐命功臣嫡長孫別單書入草記傳曰知道佐命功臣嫡長十八家已錄名中九家嫡長之未付忠義者卽付草記其中義安大君贈諡襄昭公嫡長孫令李宗恢令吏判招見可合百里則除百里只可陞敍則卽爲陞敍晉山府院君領議政文忠公河崙嫡長孫忠義衛河龍彬當窠參奉待窠調用而上黨君景肅公李佇鷲山君辛克禮亦一等功臣也其後孫未及錄名云卿其各別搜訪草記漢山府院君趙英茂開國功臣爲三等定社功臣爲一等佐命功臣又爲一等嫡長孫守衛官趙明漢待其遞來先付諭書忠義待窠收用未錄名二十家中二家先命搜訪餘亦隨訪付忠義義安大君墓一等功臣河文忠公墓遣承旨卜日致祭祭文當親撰而此外一等上黨漢山鷲山墓遣禮官致祭可也事命下矣已錄名嫡長中未付忠義人幼學李觀國成有完李禧錫尹命世朴齊山尹禎厚趙貴壽徐俊宋景明等九人先爲口傳入啓竝付忠義衛上黨君李佇鷲山君辛克禮後孫今方廣加搜訪之意敢啓傳曰知道
정조 23년
李基讓以義禁府言啓曰黃海監司朴基正啓本瑞興府使林性運爲先罷黜其罪狀令收司稟處事啓下矣林性運時在任所云依例發遣府羅將拿來何如傳曰允
정조 23년
李基讓以義禁府言啓曰長湍府使趙義鎭令該府拿處待訟理出場後捧供勘處事傳旨啓下矣趙義鎭以兼營將守令時在任所云依例發遣府書吏差兼官交代後拿來何如傳曰允
정조 23년
判府事沈煥之疏曰伏以陵園行禮緬丕烈於弓劍彌聖思於羹墻日候淸和回鑾萬安朝野懽抃曷有其極第伏念臣猥叨留都之重任不謹守宮之聯啓臺臣露論列之章而冢宰被譴削之典臣誠震隕惶恧不省措躬之所也本事梗槪臣於登筵之時略有所仰陳今不敢疊煩宸聽而若言其放忽於守護之職事顚錯於奏御之文狀則留都與守宮之臣均之爲重罪而留都所關猶較大矣秪以臣忝在大官之列也故聖恩曲垂涵宥臺評不欲蔓及罪雖大而罰則倖逭揆以國法豈容如是乎大駕出宮都城警嚴自禁闥之外諸營堡各衙門以至邦畿之近處孰不通呼吸於留都之所則凡百有位之抵罪皆臣之罪也然則臣其敢曰聯啓之不察守宮之罪也而晏然自恕有若啓本之不關於臣者乎玆敢短疏自列伏乞聖明亟命有司勘臣不職之罪以肅朝綱焉臣無任云云答曰省疏具悉卿懇卿雖摠察各有分掌之人於卿何有安心勿辭仍傳曰此批答遣史官傳諭
정조 23년
忠淸監司李泰永疏曰伏以臣向陳疾痛之呼未蒙體諒之恩扶策病軀黽勉職次非不欲瀝血申籲仰首鳴號而瀆擾是懼遲回至今居然又過三箇月矣病祟倍加於經夏營務漸殷於方秋與其一向泯默終速瘝曠之罪曷若再陳衷曲冀回聽卑之天乎玆敢不避鈇鉞之誅冒控肝膈之懇惟聖明垂察焉嗚呼臣家之得有今日是誰之賜天高地厚報答無階況臣駑下偏蒙造化年來所叨罔非踰分重以臣子臣羲甲蒙騃無敎百不猶人少年高第久招不幸之譏邊任新除遽蒙超秩之恩闔門感泣同朝驚聳父子聯武金玉相輝榮極而懼喜深而憂乘軒而身若履氷按節而心如集水常懷懍惕夙宵憧憧今臣病勢近益添劇源委已痼藥餌罔效此殆厚祿旣犯於履盈過福必臻於招災而然也簿書因此淹滯事務從他委屬目下穡事雖占豐登賑餘民情未盡蘇安此時宣化之任決非養病之所念臣周歲居藩無往非罪愚魯之性前迷後錯而曲庇之恩愈久愈摯臣雖冥頑亦具彝性豈不欲拚棄死生殫竭誠力以圖涓埃之效而獨奈狗馬賤疾床笫爲隣時日之內末由蠢動況又秋事已半行部在卽若其驅馳原隰審察州縣尤無强策之望玆不得不猥入文字更暴實狀伏乞天地父母俯賜鑑諒亟遞臣職名俾得納節天陛致身城闉安意調治以便公私不勝大願臣無任云云答曰省疏具悉藩任不可輕遞卿其勿辭察任
정조 23년
行都承旨李冕膺坐行左承旨金達淳坐直行右承旨李基讓坐左副承旨李魯春坐右副承旨金羲淳坐直同副承旨洪樂游奉命進去注書柳台佐仕一員未差假注書洪奭周仕直事變假注書弼聖賚仕
정조 23년
金達淳啓曰明日常參經筵取稟傳曰停
정조 23년
傳于李基讓曰右承旨入侍
정조 23년
李魯春以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道